paragraph_text: Vodeća stranka u Savezu, Socijalistička partija, kao i njezin predsjednik Živko Radišić, imala je dobre odnose s vlastima u Beogradu, Slobodanom Miloševićem i Mirom Marković. Pred opće izbore koji su se održali u listopadu 1996., Savez se OESS-u prijavio kao Narodni savez za slobodu i mir, što je uzeto kao privremeno rješenje jer se vođe stranaka nisu mogle dogovoriti oko boljeg naziva koalicije. Ime je donekle podsjećalo na dobre odnose Saveza sa Slobodanom Miloševićem i Mirom Marković zbog dvije posljednje riječi u nazivu, slobode i mira. Kada su se konačno vođe stranaka usuglasile oko naziva koalicije, već je bilo prekasno, jer je OESS već počeo tiskati glasačke listiće rabeći rečeni naziv.